ข้อบัญญัติองค์การบริหารส่วนตำบลศีรษะจรเข้น้อย
ข้อบัญญัติองค์การบริหารส่วนตำบลศีรษะจรเข้น้อย
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด
หรือบางประเภท
ในพื้นที่บางส่วนในท้องที่ตำบลศีรษะจรเข้น้อย
อำเภอบางเสาธง
จังหวัดสมุทรปราการ
พ.ศ.
๒๕๕๑
 

อาศัยอำนาจตามความในมาตรา ๑๐ (๒) แห่งพระราชบัญญัติควบคุมอาคาร
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย องค์การบริหารส่วนตำบลศีรษะจรเข้น้อย
โดยความเห็นชอบจากสภาองค์การบริหารส่วนตำบลศีรษะจรเข้น้อย นายอำเภอบางเสาธง
ผู้ว่าราชการจังหวัดสมุทรปราการ คณะกรรมการควบคุมอาคาร
และได้รับอนุมัติจากรัฐมนตรีว่าการกระทรวงมหาดไทย จึงออกข้อบัญญัติไว้ดังนี้

ข้อ ๑
ข้อบัญญัตินี้เรียกว่า ข้อบัญญัติองค์การบริหารส่วนตำบลศีรษะจรเข้น้อย
เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท
ในพื้นที่บางส่วนในท้องที่ตำบลศีรษะจรเข้น้อย อำเภอบางเสาธง จังหวัดสมุทรปราการ
พ.ศ. ๒๕๕๑

ข้อ ๒[๑]
ข้อบัญญัตินี้ให้มีผลบังคับใช้ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้ใช้บังคับกฎกระทรวงกำหนดบริเวณห้ามก่อสร้าง
ดัดแปลง หรือเปลี่ยนการใช้อาคารบางชนิด หรือบางประเภท
ในพื้นที่บางส่วนในท้องที่เขตลาดกระบัง เขตประเวศ กรุงเทพมหานคร และอำเภอบางพลี
กิ่งอำเภอบางเสาธง อำเภอบางพลี จังหวัดสมุทรปราการ พ.ศ. ๒๕๔๗
ภายในเขตองค์การบริหารส่วนตำบลศีรษะจรเข้น้อย
เว้นแต่ในส่วนที่ขัดหรือแย้งกับข้อบัญญัติ

ข้อ ๔
กำหนดให้พื้นที่บางส่วนของบริเวณที่
๑ และพื้นที่บางส่วนของบริเวณที่ ๒ ของกฎกระทรวงกำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภทในพื้นที่บางส่วนในท้องเขตลาดกระบัง
เขตประเวศ กรุงเทพมหานคร และอำเภอบางพลี กิ่งอำเภอบางเสาธง อำเภอบางพลี
จังหวัดสมุทรปราการ พ.ศ. ๒๕๔๗ ในเขตองค์การบริหารส่วนตำบลศีรษะจรเข้น้อย ตามแผนที่ท้ายข้อบัญญัตินี้เป็นบริเวณห้ามก่อสร้างสถานีบริการน้ำมันอากาศยานที่มีความสูงเกิน
๑๙.๕๐ เมตร และมีพื้นที่รวมกันในที่ดินแปลงเดียวกันเกิน ๓,๐๐๐ ตารางเมตร
การวัดความสูงให้วัดจากระดับพื้นดินถึงส่วนที่สูงที่สุดของอาคาร

ข้อ ๕
ภายในบริเวณพื้นที่ที่กำหนดตามข้อ ๔
ห้ามมิให้บุคคลใดดัดแปลงอาคารใดๆ ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๔

ข้อ ๖
อาคารที่มีอยู่แล้วในพื้นที่ที่กำหนดตามข้อ
๔ ก่อนหรือในวันที่ข้อบัญญัตินี้ใช้บังคับให้ได้รับการยกเว้น
ไม่ต้องปฏิบัติตามข้อบัญญัตินี้ แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๔

ข้อ ๗
อาคารที่ได้รับใบอนุญาตหรือใบแจ้งการก่อสร้าง
ดัดแปลง หรือเปลี่ยนการใช้ตามกฎหมาย
ว่าด้วยการควบคุมอาคารหรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่ข้อบัญญัตินี้ใช้บังคับ
และยังก่อสร้าง ดัดแปลง หรือเปลี่ยนแปลงการใช้ไม่แล้วเสร็จ
ให้ได้รับการยกเว้นไม่ต้องปฏิบัติตามข้อบัญญัตินี้
แต่จะขอเปลี่ยนแปลงการอนุญาตหรือการแจ้งให้เป็นการขัดต่อข้อบัญญัตินี้ไม่ได้


ประกาศ
ณ วันที่ ๑๕ กุมภาพันธ์ พ.ศ. ๒๕๕๑
พยนต์
เอี่ยมสะอาด
นายกองค์การบริหารส่วนตำบลศีรษะจรเข้น้อย
[เอกสารแนบท้าย]

๑.
แผนที่ท้ายข้อบัญญัติองค์การบริหารส่วนตำบลศีรษะจรเข้น้อย

(ดูข้อมูลจากภาพกฎหมาย)
หมายเหตุ
:- เหตุผลในการประกาศใช้ข้อบัญญัติฉบับนี้ คือ
องค์การบริหารส่วนตำบลศีรษะจรเข้น้อย ซึ่งมีพื้นที่บางส่วนติดแนวเขตสนามบินสุวรรณภูมิ
บริเวณคลองหนองงูเห่าและเป็นที่ตั้งของสถานีบริการน้ำมันอากาศยานแห่งแรก
ซึ่งบริษัทบริการเชื้อเพลิงการบินกรุงเทพ จำกัด (มหาชน) เป็นเจ้าของกิจการ
ประกอบกับมติคณะรัฐมนตรีลงวันที่ ๒๑ กุมภาพันธ์ ๒๕๔๙ เรื่อง
อนุมัติให้มีผู้ประกอบการเอกชนรายอื่นที่สร้างคลังน้ำมันภายนอกเขตท่าอากาศยานสุวรรณภูมิทำการเชื่อมต่อระบบท่อส่งน้ำมัน
(Hydrant) ที่บริษัทไทยเชื้อเพลิงการบินจำกัด (TARCO)
เป็นผู้ประกอบกิจการ ณ
บริเวณจุดเชื่อมต่อที่เหมาะสมเพื่อสนับสนุนให้เกิดการแข่งขัน
การให้บริการเชื้อเพลิงอากาศยานทั้งด้านราคาและคุณภาพ
เพื่อให้เกิดความมั่นคงและลดความเสี่ยงกรณีที่มีแหล่งคลังน้ำมันจากภายนอกที่เชื่อมต่อเพียงแห่งเดียว
ดังนั้นเพื่อให้เป็นไปตามมติคณะรัฐมนตรีดังกล่าว
องค์การบริหารส่วนตำบลศีรษะจรเข้น้อย
จึงจำเป็นต้องออกข้อบัญญัติให้ขัดหรือแย้งกับกฎกระทรวงกำหนดบริเวณห้ามก่อสร้าง
ดัดแปลง หรือเปลี่ยนการใช้อาคารบางชนิด
หรือบางประเภทในพื้นที่บางส่วนในท้องที่เขตลาดกระบัง เขตประเวศ กรุงเทพมหานคร
และอำเภอบางพลี กิ่งอำเภอบางเสาธง อำเภอบางพลี จังหวัดสมุทรปราการ พ.ศ. ๒๕๔๗















วัชศักดิ์/ผู้จัดทำ
๕
มีนาคม ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๔๔ ง/หน้า ๕๘/๑ มีนาคม ๒๕๕๑